wickkiey/tamil-wikipedia-markdown huggingface dataset:
# சுருபாபதி கோசுவாமி


**சுருபாபதி கோசுவாமி** (*Srubabati Goswami*) இந்தியாவின் மேற்கு வங்க மாநிலத்தைச் சேர்ந்த ஒர் இயற்பியலாளராவார். உயர் ஆற்றல் இயற்பியல், வானியற்பியல் மற்றும் நியூட்ரினோ இயற்பியல் துறைகளில் நிபுணத்துவம் மிக்கவராக வாழ்ந்தார். கொல்கத்தா பல்கலைக்கழகத்தின் அறிவியல் கல்லூரியில் நியூட்ரினோ அலைவுகள் என்ற தலைப்பில் முனைவர் பட்டம் பெற்ற முதலாவது நபர் என்ற சிறப்பு இவருக்கு உண்டு.  

கொல்கத்தாவிலுள்ள இயற்பியல் ஆராய்ச்சி ஆய்வகம் மற்றும் சகா அணுக்கரு இயற்பியல் நிறுவனம் உள்ளிட்ட நிறுவனங்களில் இயற்பியலில் ஆராய்ச்சி செய்தார். பின்னர் அலகாபாத்திலுள்ள அரிசூ சந்திர ஆராய்ச்சி நிறுவனத்தில் பணிபுரிந்தார். இயற்பியல் ஆராய்ச்சி ஆய்வகத்தில் கோட்பாட்டு உயர் ஆற்றல் இயற்பியலில் மூத்த பேராசிரியராகப் பணிபுரிந்தார். இந்திய அறிவியல் அகாதமி, இந்திய தேசிய அறிவியல் அகாதமி, இந்திய தேசிய அறிவியல் அகாதமி ஆகியவற்றில் உறுப்பினர் தகுதியைப் பெற்று சிறந்து விளங்கினார்.
# மு. மாரிமுத்து



**மு. மாரிமுத்து** (M. Marimuthu) என்பவர் இந்திய அரசியல்வாதி மற்றும் தமிழகச் சட்டமன்றத்தின் முன்னாள் உறுப்பினர் ஆவார். இவர் 1984ஆம் ஆண்டு நடைபெற்ற தமிழ்நாடு சட்டமன்றத் தேர்தலில் மதுரை மாவட்டம் திருப்பரங்குன்றம் சட்டமன்றத் தொகுதியி<nowiki/>லிருந்து அனைத்திந்திய அண்ணா திராவிட முன்னேற்றக் கழக வேட்பாளராகப் போட்டியிட்டு வெற்றிபெற்றார். இவர் 1988ஆம் ஆண்டு வரை பதவியிலிருந்தார்.
# மங்கோல் (திரைப்படம்)


இந்தத் திரைப்படம் உருசிய, செருமானிய மற்றும் கசக்கஸ்தான் நாட்டு நிறுவனங்களின் இணைத் தயாரிப்பு ஆகும். இத்திரைப்படத்தின் படப்பிடிப்பு பெரும்பாலும் சீன மக்கள் குடியரசில் நடத்தப்பட்டது. முக்கியமாக மங்கோலியத் தன்னாட்சி மாகாணமான உள் மங்கோலியாவில் நடத்தப்பட்டது. கசக்கஸ்தானிலும் இதன் படப்பிடிப்பு நடத்தப்பட்டது. செப்டம்பர் 2005 ஆம் ஆண்டு படப்பிடிப்பு துவங்கப்பட்டு நவம்பர் 2006 ஆம் ஆண்டு முடிக்கப்பட்டது. 2007ஆம் ஆண்டு வைபோர்க் நகரில் நடந்த உருசியத் திரைப்பட விழாவில் முதன் முதலில் வெளியிடப்பட்டது. உருசியாவில் 20 செப்டம்பர் 2007 ஆம் ஆண்டு மங்கோல் திரைப்படம் வெளியிடப்பட்டது. நேர்மறையான விமர்சனங்களைப் பெற்றது. 2007ஆம் ஆண்டு நடந்த அகாதமி விருது வழங்கும் விழாவில் சிறந்த சர்வதேசத் திரைப்படப் பிரிவில் கசக்கஸ்தான் நாட்டில் இருந்து பரிந்துரைக்கப்பட்டது.  

முப்படங்களில் முதல் படமாக இந்தத் திரைப்படத்தைத் தயாரிக்கத் திட்டமிடப்பட்டிருந்தது. இரண்டாவது படத்திற்கான வேலைகள் 2008ஆம் ஆண்டே தொடங்கப்பட்டன. எனினும் கடைசியில் கைவிடப்பட்டன. ஆனால் சூலை 2013 ஆம் ஆண்டு உலான் பத்தூரில் ஆண்டுதோறும் நடக்கும் நாதம் விழாவிற்கு வந்திருந்த பத்திரிகையாளர்களிடம் இரண்டாவது படத்திற்கான வேலைகள் தொடங்கியதாகப் போட்ரோவ் கூறினார். அப்படம் மங்கோலியாவில் படம்பிடிக்கப்படலாம் என்றும் கூறினார். எனினும் பிறகு உள்ளூர் போராட்டங்கள் நடத்தப்பட்டன. மங்கோலிய மக்கள் மற்றும் அவர்களது தேசியக் கதாநாயகனை இந்தத் திரைப்படம் சரியாகச் சித்தரிக்காது என்ற அச்சத்தில் போராட்டங்கள் நடத்தப்பட்டன. இதன் காரணமாகப் படப்பிடிப்பானது உள் மங்கோலியா மற்றும் கசக்கஸ்தானுக்கு மாற்றப்பட்டது.
# ஏ. கே. ராஜன்

நீதிபதி ஏ. கே. ராஜன் ஒய்வு பெற்ற நீதிபதியாவார். இவர் பல்வேறு முக்கிய பதிவிகளிலும் பொறுப்புகளிலும் பணி புரிந்துள்ளார். தற்போது தமிழக அரசு நீதிபதி ஏ. கே. ராஜன் அவர்களை நீட் தேர்வில் மாணவர்களின் பாதிப்பு குறித்து விசாரணை செய்ய அமைத்துள்ள் ஆணையத்தின் தலைவராக நியமித்துள்ளது.  

## இளமைக் காலம்
நீதிபதி ஏ. கே ராஜன் திண்டுக்கல் மாவட்டம், சிலுக்குவார்பட்டி எனும் கிராமத்தில் பிறந்தவர் ஆவார்.  

## நீதித்துறை
நீதிபதியாக நியமிக்கப்பட்ட பிறகு, பல்வேறு நிலைகளில், பல்வேறு மாவட்டங்களில் பணிபுரிந்தார். தமிழ்நாட்டின் பல்வேறு மாவட்ட நீதிமன்றங்களில் நீதிபதியாக இருந்த ஏ.கே ராஜன் 1996-ஆம் ஆண்டு தமிழ்நாட்டின் சட்டத்துறை செயலாளராக நியமிக்கப்பட்டார்.  

ஏகே ராஜன் சட்டத்துறை செயலாளராக பணியில் இருந்தபோதுதான் அவர் தயாரித்த முதல் சட்டம் 'மெட்ராஸ்' எனும் பெயரை 'சென்னை' என மாற்றியது.  

சீட்டு கம்பெனி நடத்திவிட்டு, பணத்தை ஏமாற்றி எடுத்து செல்லும் நிறுவனங்களிடம் இருந்து பொதுமக்கள் மீண்டும் தங்கள் பணத்தை மீட்க டி. என். பி. ஐ. டி (TNPID) என்ற சட்டத்தை வரைந்தார், இந்த சட்டத்திற்கு மிக பெரிய எதிர்ப்புகள் வந்தன. ஆனால் அது அனைத்தையும் கடந்து இயற்றப்பட்ட சட்டம் மூலம் 3000 கோடி ரூபாய் பணம் மக்களிடம் கொண்டு வந்து சேர்க்க ஏகே ராஜன் காரணமாக இருந்தார்.  

மாணவர்களின் நலன் கருதி கேலிவதை தடுப்பு சட்டம் மற்றும் பெண்களை சீண்டுதல் தடுப்புச் சட்டத்தை வரைந்தவர் ஏகே ராஜன்.  

இப்படி சட்டத்துறை செயலாளராக தான் பொறுப்பேற்றிருந்த (1996-1999) காலத்தில் பல முக்கிய சட்டங்களை தமிழகத்திற்கு வகுத்தார் ஏகே ராஜன். பின்னர் உயர்நீதிமன்றத்தின் நீதிபதியாக பணியாற்றி 2005-ஆம் ஆண்டு ஓய்வு பெற்றார்.  

## ஆணையம்
நீதிபதி ஏ. கே. ராஜன் நீதிபதியாக இருந்து ஓய்வு பெற்ற பிறகு, பல்வேறு முக்கிய சட்ட ஆணையங்களில் தலைவராக பணியாற்றியுள்ளார்.  

## நீட் தேர்வு ஆணையம்

இந்திய மருத்துவ கவுன்சில் நடத்தும் நீட் நுழைவுத் தேர்வு காரணமாக மாணவர்களுக்கு ஏற்பட்ட பாதிப்புகள் குறித்து விசாரணை செய்து அறிக்கை அளிக்கும் படி தமிழக அரசு விசாரணை ஆணையம் அமைத்தது. அந்த ஆணையத்திற்கு நீதிபதி ஏ. கே. ராஜன் அவர்களை தலைவராக நியமித்தது. மேலும், இந்த ஆணையத்தின் தலைவர் மற்றும் உறுப்பினர்கள் விபரம்:  

1. நீதிபதி  ஏ.கே. இராஜன் (ஓய்வு) - தலைவர்  

2. டாக்டர் ஜி.ஆர். இரவீந்திரநாத் - உறுப்பினர்  

3. டாக்டர் ஜவஹர் நேசன் - உறுப்பினர்  

4. அரசு முதன்மைச் செயலாளர், மருத்துவம் மற்றும் மக்கள் நல்வாழ்வுத் துறை - உறுப்பினர்  

5. அரசு முதன்மைச் செயலாளர், பள்ளிக் கல்வித் துறை - உறுப்பினர்  

6. அரசு செயலாளர், சட்டத் துறை - உறுப்பினர்  

7. அரசு முதன்மைச் செயலாளர் / சிறப்புப் பணி அலுவலர், மருத்துவம் மற்றும் மக்கள் நல்வாழ்வுத் துறை - உறுப்பினர்  

8. இயக்குநர், மருத்துவக் கல்வி இயக்ககம் - உறுப்பினர்  

9. கூடுதல் இயக்குநர், மருத்துவக் கல்வி இயக்ககம் / செயலர், தேர்வுக் குழு - உறுப்பினர் / செயலர் / ஒருங்கிணைப்பாளர்ம்.  

இந்த ஆணையம், சென்னை கீழ்ப்பாக்கத்தில் உள்ள மருத்துவ கல்வி இயக்குனரகத்தில் அமைந்துள்ளது. இதில் பொதுமக்களும் தங்களது கருத்துக்களைத் தெரிவிக்கலாம் என தெரிவிக்கப்பட்டுள்லது. கருதுக்களை நேரடியாகவோ, மின்னஞ்சல் (neetimpact2021@gmail.com) மூலமாகவோ அல்லது ஆலோசணை பெட்டியில் சேர்ப்பதன் மூலமாகவோ தெரிவிக்கலாம்.  

இந்தக் குழு உரிய புள்ளி விவரங்களை ஆய்வு செய்து, தமிழ்நாட்டிலுள்ள பின்தங்கிய மாணவர்களின் நலனைப் பாதுகாத்திடத் தேவையான பரிந்துரைகளை ஒரு மாத காலத்திற்குள் அரசுக்கு அளிக்க வேண்டும் என தமிழக அரசு கேட்டுக்கொண்டுள்ளது.
# கஜுராஹோ வானூர்தி நிலையம்


**கஜுராஹோ வானூர்தி நிலையம்** (*Khajuraho Airport*) என்பது இந்தியாவின் மத்தியப் பிரதேசத்தின் சத்தர்பூர் மாவட்டத்தின் கஜுராஹோவில் உள்ள உள்நாட்டு விமான நிலையமாகும். இந்த நிலையம் கஜுராஹோ நகரத்திற்கு தெற்கே 3 கி.மீ. தொலைவிலும், க்ஜூராஹோவிலிருந்து 4 கி.மீ. தொலைவிலும் மாவட்ட தலைநகரான சத்தர்பூரிலிருந்து 40 கி.மீ. தொலைவில் 590 ஏக்கர் பரப்பளவில் அமைந்துள்ளது.  

## வரலாறு
கஜுராஹோ விமான நிலையம் 1978ஆம் ஆண்டில் திறக்கப்பட்டது. இது அருகிலுள்ள யுனெஸ்கோ உலக பாரம்பரிய தள கோயில் வளாகத்திற்குச் சுற்றுலாவை எளிதாக்கியது.  

கஜுராஹோ விமான நிலையத்தில் புதிய முனையம் அமைக்கப்படும் என்று 2013 ஆகஸ்டில் மத்திய அரசு அறிவித்தது. இதற்காக ஒதுக்கப்பட்டு முனையம் கட்டப்பட்டது. இந்த கட்டடம் 23 ஜனவரி 2016 அன்று திறக்கப்பட்டது.  

## உள்கட்டமைப்பு
விமான நிலையத்தில் ஒரு அஸ்பால்ட் ஓடுபாதை உள்ளது. இது 01/19, பரிமாணங்கள் என்ற அளவில் உள்ளது. விமான நிலையத்தில் 2 ஏரோபிரிட்ஜ்கள் கொண்ட ஒரு முனையம் உள்ளது.  

## விமான நிறுவனங்கள் மற்றும் இடங்கள்
# தேவனஹள்ளி கோட்டை


**தேவனஹள்ளி கோட்டை** (*Devanahalli Fort*) இந்தியாவின் கர்நாடக மாநிலத்திலுள்ள தேவனஹள்ளியில் அமைந்துள்ள ஒரு கோட்டையாகும். இது பெங்களூர் நகரிலிருந்து வடக்கே 35 கிலோமீட்டர் (22 மைல்) தொலைவில் அமைந்துள்ளது. விஜயநகரப் பேரரசின் அவதியின் தலைவரான மல்ல பைரே கவுடா, ஒரு மண் கோட்டையை சுமார் 1501களில் தேவனதொட்டியில் (இப்போது தேவனஹள்ளி என்று அழைக்கப்படுகிறது). 18ஆம் நூற்றாண்டின் பிற்பகுதியில், ஐதர் அலி கோட்டையை கல்லில் மீண்டும் கட்டினார்.  

இது முதலில் 1501ஆம் ஆண்டில் மல்ல பைரே கவுடா என்பவரால் கட்டப்பட்டது. இது பதினெட்டாம் நூற்றாண்டின் நடுப்பகுதி வரை இவரது சந்ததியினரின் கைகளில் இருந்தது. 1749இல், மைசூரின் அப்போதைய தலவாய், நஞ்சராஜையா, கோட்டையைத் தாக்கி அதை ஆக்கிரமித்தார். பின்னர், கோட்டை ஐதர் அலியிடமும் பின்னர் திப்பு சுல்தானின் கைகளுக்கும் சென்றது.  

## வரலாறு

தேவனஹள்ளியின் வரலாறு 15ஆம் நூற்றாண்டுக்கு முந்தையது. காஞ்சியிலிருந்து தப்பி ஓடிய அகதிகளின் குடும்பம் நந்தி மலையின் கிழக்கே ராமசாமி பேட்டையின் அடிவாரத்தில் முகாமிட்டது. அவர்களின் தலைவரான ராணா பைரே கவுடா இந்த பிராந்தியத்தில் ஒரு குடியேற்றத்தை அமைப்பதற்கான ஒரு திட்டத்தில் இருந்ததாகத் தெரிகிறது. அவரும் அவரது *மொராசு வொக்கலு* குடும்பமும் அஹூதி என்ற சிறிய கிராமத்தில் குடியேறினர். இது பின்னர் அவதி என்று அழைக்கப்பட்டது. அவரது மகன் மல்ல பைரே கவுடா தேவனஹள்ளி, சிக்கா-பல்லபுரம், தொட்ட-பல்லபுரம் ஆகியவற்றை நிறுவினார். கர்நாடக மாநிலத்தின் தலைநகராக விளங்கும் பெங்களூரு நகரத்தை நிறுவியவராக இவர் கருதப்படும் கெம்பெ கவுடா இந்தக் குடும்பத்தைச் சார்ந்தவராவார். மைசூர் போரின் போது 1791இல் கார்ன்வாலிஸின் கீழ் கோட்டை ஆங்கிலேயரிடம் விழுந்தது.  

## திப்பு பிறந்த இடம்

கோட்டைக்கு வெளியே 150 மீ (160 யடி) தென்மேற்கில் உள்ள ஒரு தகடு ஒன்று 1751இல் திப்பு சுல்தான் இங்கு பிறந்தார் என்று குறிப்பிடுகிறது.  

இந்த இடத்தைச் சுற்றியுள்ள பகுதி 'காஸ் பாக்' என்று அழைக்கப்படுகிறது. மேலும், இதைச் சுற்றி நீர் வற்றிய ஒரு குளமும், வாழை மரங்கள், புளி மற்றும் மாந்தோட்டங்களும் உள்ளன.  

## கோட்டையின் உள்ளே கோயில்கள்

படிமம்:Dravida sikhara over shrine in the Venugopalaswamy temple in the Devanahalli fort.jpg|தேவனஹல்லி கோட்டையில் உள்ள வேணுகோபாலசாமி கோவிலில் திராவிட பாணியில் கட்டப்பட்ட கோபுரம்.  
கோட்டையின் சுவர்களைக் கொண்ட இந்தச் சிறிய நகரத்தில் பல கோயில்கள் உள்ளன. பிரதான நகர சாலையை எதிர்கொள்ளும் வேணுகோபாசுவாமி கோயில் அவற்றில் மிகப் பழமையான ஒன்றாகும். கோயிலின் கர்ப்பக்கிருத்தில் விஜயநகர பாணியில் விஷ்ணுவின் வடிவமான வேணுகோபாலனின் உருவம் உள்ளது. கோவிலுக்கு மேல் திராவிட பாணியிலான விமானமும் உள்ளது.
# கீரன்


**கீரன்** என்பது தமிழ் மரபில் பயன்படுத்தப்படும் ஆண் இயற்பெயராகும்.  

பண்டைய தமிழில் (செந்தமிழ்), கீரன் என்பதன் பொருளாக 'தன்னுடைய கொள்கையில் மாறாமல் நிற்பவர்' என்பதாகும். கீரன் என்ற பெயரை பலர் ஆங்கிலத்திலும், தமிழிலும் பயன்படுத்துகிறார்கள் (ஆனால் பலுக்கலில் சற்று வேறுபாடு உண்டு).  

## குறிப்பிடத்தக்க நபர்கள்
- கழார்க் கீரன் எயிற்றியார் (சங்க்கால புலவர்)
- கழார்க் கீரன் எயிற்றியனார் (சங்க்கால புலவர்)
- காசிபன் கீரன் (சங்க்கால புலவர்)
- கீரந்தையார் (சங்க்கால புலவர்)
- இளங் கீரந்தையார் (சங்க்கால புலவர்)
- மோசிகீரனார் (சங்க்கால புலவர்)
- மூலங்கீரனார் (சங்க்கால புலவர்)
- கீரன் (1935-1990) புலவர், சொற்பொழிவாளர்
- மனசை ப. கீரன் (1938-2012) தமிழ் எழுத்தாளர்
# சிறப்பு பாதுகாப்புப் படை



**சிறப்பு பாதுகாப்புக் குழு** (**Special Protection Group** (**SPG**) இந்தியப் பிரதமர் மற்றும் அவரது நேரடி குடும்ப உறுப்பினர்கள் உலகில் எங்கிருந்தாலும், அவர்களை எதிரிகளிடமிருந்து பாதுகாப்பதற்கான 1988-இல் அமைக்கப்பட்ட பாதுகாப்புப் படை ஆகும். சிறப்பு பாதுகாப்புப் படை, இந்தியப் பிரதமர் மற்றும் அவரது குடும்ப உறுப்பினர்களின் மெய்காவல் படையாக செயல்படுகிறது. இந்தியத் துணை இராணுவப் படைகளிலிருந்து தேர்ந்தெடுக்கப்பட்ட 3,000 வீரர்களைக் கொண்ட இப்படையானது, மூத்த இந்திய ஆட்சிப் பணி தகுதி படைத்த தலைமை இயக்குநரின் தலைமையில் இயங்குகிறது. இந்திய அரசின் தலைமைச் செயலகத்தின் கீழ் இப்படையின் தலைமை இயக்குநர் செயல்படுகிறார். இதன் தலைமையகம் புதுதில்லியில் உள்ளது.  

முன்னர் முன்னாள் இந்தியப் பிரதமர்களுக்கு வழங்கப்பட்ட சிறப்பு பாதுகாப்புப் படையானது திரும்பப் பெறப்பட்டு, ஆகஸ்டு 2019 முதல் Z+ பாதுகாப்பு மட்டும் வழங்கப்படுகிறது.  

## சீருடை மற்றும் உடை

குளிர்காலங்களில் மற்றும் வெளிநாட்டு பயணங்களின் போதும், வெளிநாட்டுத் தலைவர்கள் இந்தியாவிற்கு வருகை தரும் போது, இந்தியப் பிரதமரை பாதுகாக்க, இப்படை வீரர்கள் மேற்கத்திய பாணியிலான உடைகள், தொலைதொடர்பு சாதனங்கள், கைத்துப்பாக்கிகள் மற்றும் கருப்புக் கண்ணாடிகள் அணிவர். வெயில் காலங்களில் சபாரி உடைகள் அணிந்திருப்பர்.  

இந்தியாவின் விடுதலை நாள் போது, இந்தியப் பிரதமர், செங்கோட்டையில் மூவர்ண தேசியக் கொடி ஏற்றி உரையாற்றும் போதும் மற்றும் குடியரசு நாள் அணிவகுப்பின் போதும், சிறப்பு பாதுகாப்பு வீரர்கள், காதில் தொலைதொடர்பு கருவிகளுடன், கருப்புக் கண்ணாடி அணிந்து, நெஞ்சில் குண்டு துளைக்காத உள்ளாடையும், கருப்பு சட்டை மற்றும் காக்கி பேண்ட் அணிந்து, தோள்பட்டையில் வெள்ளை நிறத்தில் *போலீஸ்* எனக்குறித்த பட்டையை அணிந்து, துப்பாக்கிகள் ஏந்தியிருப்பர்.  
## இதனையும் காண்க
- தேசிய பாதுகாப்புப் படை
- இந்தியத் துணை இராணுவப் படைகள்
# ஹம்மிரதேவன்


**ஹம்மிராதேவன்** (*Hammiradeva*) : ஹம்மாராதேவன்; ஆட்சிக் காலம் 1283-1301) இரண்தம்பபுரத்தின் (நவீன இரந்தம்பூர் ) வட இந்திய இராஜபுத்திர அரச குலங்களில் ஒன்றான சௌகான் வம்சத்தின் கடைசி மன்னனாவான். முஸ்லிம் பதிவுகளிலும், வடமொழி இலக்கியங்களிலும் இவனை ஹமீர்தேவன் என்றும் குறிப்பிடப்பட்டுள்ளது.  

இன்றைய ராஜஸ்தானில் இரன்தம்பூரை மையமாகக் கொண்ட ஒரு இராச்சியத்தை இவன் ஆட்சி செய்தான். 1280களில், இவன் பல அண்டை இராச்சியங்களைக் கைப்பற்றி தனது பகுதியுடன் சேர்த்துக் கொண்டான். இதனால் இவனுக்கு கூட்டாளிகள் எவருமில்லாமல் போய்விட்டது. 1290களில், தில்லி சுல்தானகத்தின் ஜலாலுதீன் கில்ஜிக்கு எதிராக இவன் தனது இராச்சியத்தை வெற்றிகரமாக பாதுகாத்தான். 1299ஆம் ஆண்டில், தில்லியைச் சேர்ந்த சில மங்கோலிய கிளர்ச்சியாளர்களுக்கு புகலிடம் கொடுத்தான். இது ஜலாலுதீனின் வாரிசான அலாவுதீன் கில்ஜியை இவன் மேல் படையெடுக்கத் தூண்டியது. அலாவுதீனின் தளபதிகளான உலுக் கானுக்கும், நுஸ்ரத் கானுக்கும் எதிராக இவனது படைகள் சில வெற்றிகளைப் பெற்றன. ஆனால் இறுதியில் 1301 இல் நீண்ட முற்றுகைக்குப் பின்னர் தோற்கடிக்கப்பட்டு கொல்லப்பட்டான்.  

## ஆரம்ப கால வாழ்க்கை
இவன், சௌகான் மன்னன் ஜெய்த்ரசிம்மன் (ஜெய்த்ரா சிங்) என்பவனுக்கும், அவனது இராணி ஹிரா தேவிக்கும் மகனாகப் பிறந்தான். "ஹம்மிரா" என்ற பெயர் அமீர் என்ற அரபு தலைப்பின் சமசுகிருத வடிவமாகும். இவன் இறந்து சுமார் 100 ஆண்டுகளுக்குப் பிறகு ஒரு கவிஞரால் எழுதப்பட்ட இவனைப் பற்றி அதிகம் அறியப்படவில்லை. அதன் நம்பகத்தன்மையும் கேள்விக்குறியாகியுள்ளது. இவனுக்கு சூரத்ரானா மற்றும் விராமா என்ற இரண்டு மூத்த சகோதரர்கள் இருந்தனர்.
# குமாரசாமி


**குமாரசாமி** அல்லது **குமாரசுவாமி** என்பது ஒரு தென்னிந்திய ஆண் இயற்பெயர் ஆகும். தென்னிந்திய பாரம்பரியம் காரணமாக இது ஆண்களுக்கும் பெண்களுக்கும் ஒரு குடும்பப்பெயராகவும் இருக்கலாம். குமாரசாமி என்பது தமிழ்க் கடவுளான முருகனின் பல பெயர்களில் ஒன்றாகும்.  

## குறிப்பிடத்தக்க நபர்கள்

### இயற்பெயர்

- ஆறுமுகம்பிள்ளை குமாரசுவாமி (1783-1836), இலங்கை அரசியல்வாதி
- சி. குமாரசுவாமி (பிறப்பு 1887), இலங்கை மூதவை உறுப்பினர்
- து. குமாரசாமி (பிறப்பு 1906), இந்தோனேசிய சமூகத் தலைவர்
- எச். டி. குமாரசாமி (பிறப்பு 1957), இந்திய அரசியல்வாதி
- கே. என். குமாரசாமி கவுண்டர், இந்திய அரசியல்வாதி
- அ. குமாரசாமிப் புலவர் (1854-1922), இலங்கை அறிஞர் மற்றும் கவிஞர்
- பழனியப்ப கவுண்டர் குமாரசாமி, இந்திய அரசியல்வாதி
- பூண்டி குமாரசாமி (1930-1988) இந்திய நீரியல் நிபுணர்
- பொன்னம்பலம் குமாரசுவாமி (1849-1906), இலங்கை வழக்கறிஞரும் அரசியல்வாதியும்
- பூ. ச. குமாரசுவாமி ராஜா (1898-1957), இந்திய அரசியல்வாதி
- பி. டி. குமாரசாமி செட்டி, இந்திய அரசியல்வாதி, தொழிலதிபர்
- எஸ். குமாரசாமி, இந்திய அரசியல்வாதி மற்றும் சமூக சேவகர்
- சுந்தர் குமாரசாமி, அமெரிக்க கல்வியாளர்
- எஸ். வி. குமாரசாமி (பிறப்பு 1918), இந்திய துடுப்பாட்ட அதிகாரி
- வி. குமாரசாமி (1892-1972), இலங்கை அரசு ஊழியர் மற்றும் இராஜதந்திரி
- வே. குமாரசுவாமி, இலங்கை வழக்கறிஞர், அரசியல்வாதி

### குடும்பப் பெயர்

- ஆனந்த குமாரசுவாமி (1877-1947), இலங்கை வரலாற்றாசிரியர் மற்றும் கலை தத்துவவாதி
- குமாரசாமி பாலசிங்கம் (1917-2001), இலங்கை அரசு ஊழியர்
- குமாரசாமி வன்னியசிங்கம் (1911-1959), இலங்கை அரசியல்வாதி
- இந்திரஜித் குமாரசுவாமி (பிறப்பு 1950), இலங்கை பொருளாதார நிபுணர்
- ஜேம்ஸ் குமாரசாமி, பித்தானிய ஒளிபரப்பாளர்
- குமாரசாமி காமராஜ் (1903-1975), இந்திய அரசியல்வாதி
- குமாரசாமி நந்தகோபன் (1976-2008), இலங்கை துணை ராணுவ வீரர்
- முத்து குமாரசுவாமி (1833–1879), இலங்கை அரசியல்வாதி, ஆனந்த குமாரசாமியின் தந்தை
- பஞ்ச் குமாரசுவாமி (1925-1999), சிங்கப்பூர் நீதியரசர் மற்றும் தூதர்
- இராதிகா குமாரசாமி (பிறப்பு 1953), இலங்கை வழக்கறிஞர்
- இராசேந்திர குமாரசாமி (1915-1981), இலங்கை அரசு ஊழியர்
- சத்தியேந்திரா குமாரசுவாமி (1920-1988), இலங்கை துடுப்பாட்ட வீரர்
# வெர்டிகோ (திரைப்படம்)


***வெர்டிகோ*** (***Vertigo***) என்பது 1958 ஆம் ஆண்டு வெளிவந்த ஒரு திரைப்படமாகும். இந்தத் திரைப்படத்தை ஆல்பிரட் ஹிட்ச்காக் தயாரித்து இயக்கி இருந்தார். இது 1954ஆம் ஆண்டு வெளிவந்த ஒரு நாவலை அடிப்படையாகக் கொண்டு எடுக்கப்பட்ட திரைப்படமாகும். இந்தத் திரைப்படத்தில் ஜேம்ஸ் ஸ்டுவர்ட் நடித்திருந்தார். வெளியிடப்பட்டபோது இந்த திரைப்படம் கலவையான விமர்சனங்களைப் பெற்றது. ஆனால் தற்போது அடிக்கடி ஒரு செம்மையான ஹிட்ச்காக் திரைப்படமாகக் கருதப்படுகிறது. அவரது திரை வாழ்க்கையில் சிறந்த திரைப்படமாகவும் கருதப்படுகிறது. எக்காலத்திலும் தயாரிக்கப்பட்ட சிறந்த திரைப்படங்களின் பட்டியலில் இந்தத் திரைப்படம் அடிக்கடி இடம்பெறுகிறது.
# தென்மேற்கு பூச்சியியல் வல்லுநர்கள் சங்கம்

**தென்மேற்கு பூச்சியியல் வல்லுநர்கள் சங்கம்** (*Society of Southwestern Entomologists*) தென்மேற்கு பூச்சியியல் சங்கமாக 1976 ஆம் ஆண்டு நிறுவப்பட்டது.  
தென்மேற்கு அமெரிக்கா மற்றும் மெக்சிகோவில் பூச்சியியல் ஆய்வு சாதனைகளை வளர்ப்பதற்கான நோக்கத்துடன் இச்சங்கம் நிறுவப்பட்டது. அமெரிக்க பூச்சியியல் சங்கத்தின் தென்மேற்கு கிளையுடன் உண்டாகும் குழப்பத்தைத் தவிர்ப்பதற்காக 2003 ஆம் ஆண்டில் சங்கத்தின் பெயர் மாற்றப்பட்டது, ஏனெனில் அவர்கள் ஆண்டுதோறும் சந்திக்கிறார்கள்.  

மார்ச், சூன், செப்டம்பர் மற்றும் திசம்பர் மாதங்களில் வெளியிடப்படும் காலாண்டு இதழான தென்மேற்கு பூச்சியியல் வல்லுநர் என்ற செய்தி இதழை வெளியிவதுதான் இந்த சங்கத்தின் முதன்மை செயல்பாடாகும்.இச்செய்தி இதழ் தென்மேற்கு அமெரிக்கா மற்றும் மெக்சிகோவில் நிகழும் பூச்சியியல் ஆராய்ச்சியை உள்ளடக்கிய ஒரு பிராந்திய வெளியீடாகும். முடிவுகள் புவியியல் ரீதியாக பொருந்தினால் மற்ற பிராந்தியங்களில் நடத்தப்படும் ஆய்வுகளையும் இதழில் வெளியிட பரிசீலிக்கப்படுகிறது.
# ரியர் விண்டோ


***ரியர் விண்டோ*** (***Rear Window***) என்பது 1954ஆம் ஆண்டு வெளிவந்த அமெரிக்க மர்ம பரபரப்பூட்டும் திரைப்படமாகும். இந்தத் திரைப்படத்தை ஆல்பிரட் ஹிட்ச்காக் இயக்கியிருந்தார். இந்தத் திரைப்படம் ஒரு சிறுகதையை அடிப்படையாகக் கொண்டு எடுக்கப்பட்டது. இந்தத் திரைப்படத்தில் ஜேம்ஸ் ஸ்டுவர்ட் மற்றும் கிரேஸ் கெல்லி ஆகியோர் நடித்திருந்தனர். 1954ஆம் ஆண்டு வெனிஸ் திரைப்பட விழாவில் வெளியிடப்பட்டது. இதுவரை தயாரிக்கப்பட்ட படங்களிலேயே ஒரு சிறந்த திரைப்படமாக இந்தத் திரைப்படம் கருதப்படுகிறது. இது நான்கு அகாதமி விருதுகளுக்குப் பரிந்துரை செய்யப்பட்டது.
# லோகநாதன்

**லோகநாதன்** என்பது ஒரு தமிழ் ஆண் இயற்பெயர் ஆகும். தமிழ் பாரம்பரியம் காரணமாக இது ஆண்களுக்கும் பெண்களுக்கும் ஒரு குடும்பப்பெயராகவும் இருக்கலாம். *லோகநாதன்* என்ற பெயரானது *லோக்நாத்* என்ற பெயருக்கு இணையான தமிழ்வடிவம் ஆகும். இதன் பொருள் " உலகங்கனைத்துக்குமான இறைவன்" என்பதாகும். இப்பெயரின் செந்தமிழ் வடிவம் *உலகநாதன்* என்பதாகும்  

## குறிப்பிடத்தக்க நபர்கள்

### இயற்பெயர்

- ஆ. து. லோகநாதன் (1888-1949), இந்திய படைவீரர்
- சி. லோகநாதன் (1913-1981), இலங்கை வங்கியாளர்
- கோ. வா. உலோகநாதன் (1954-2007), அமெரிக்க பொறியாளர் மற்றும் கல்வியாளர்
- கி. லோகநாதன் (1940-2015) மலேசியத் தமிழறிஞர்
- க. லோகநாதன் (பிறப்பு:1934) மலேசிய எழுத்தாளர்
- ஜி. லோகநாதன் இந்திய அரசியல்வாதி
- ஏ. லோகநாதன் தமிழ் எழுத்தாளர்
### குடும்பப் பெயர்

- கேதீஸ் லோகநாதன் (1952-2006), இலங்கை அரசியல் செயற்பாட்டாளர்
- லோகநாதன் ஆறுமுகம் (1953-2007), மலேசிய பாடகர்
- லோகநாதன் சபாநாயகம், இலங்கை போராளி
- திருச்சி லோகநாதன், இந்திய பாடகர்
- திருச்சி லோகநாதன் மகராஜன் (பிறப்பு 1960), இந்திய பாடகர்
- நந்தன் லோகநாதன் இந்திய நடிகர்
# சமவயங்க சூத்திரம்



**சமவயங்க சூத்திரம்** (அண். கி.மு. 3ம்-4ம் நூற்றாண்டு) என்பது சமண நூல்களின் 12 *அங்க*ங்களில் நான்காவதாகும். இச் சூத்திரம் காந்தாரத்தைச் சேர்ந்த சுதர்மசுவாமியினால் தொகுக்கப்பட்டதாக நம்பப் படுகிறது. இப் பண்டைய நூல் சுவேதாம்பர சமணப் பிரிவினரின் புனித நூல்களில் ஒன்றாகும். இந் நூல் சமண மதத்தின் கருப்பொருட்களைத் தெளிவாக வரையறுக்கும் தகவல்களைக் கொண்டுள்ளது. கி.மு. 300 எழுதப்பட்ட இந்நூல், ஆகம சூத்திரங்கள் என அழைக்கப்படும், மகாவீரரின் போதனைகளைத் தாங்கிய நூற்தொகுதியின் ஒரு பகுதியாகும்.  

## ஆகமத்தில் அடங்கியுள்ள தகவல்கள்

சமவயங்க சூத்திரம், கணிதம் மற்றும் வானியல் தொடர்பான தகவல்களைக் கொண்டுள்ளது. துறவறம் மற்றும் ஆன்மிகம் பற்றி எண்கணித ரீதியிலான விளக்கத்தைக் கொண்டிருப்பது இந் நூலின் ஆர்வமூட்டும் விடயங்களில் ஒன்றாகும்.  

**கணிதம்** - சமவயங்க சூத்திரம், இசுத்தானாங்க சூத்திரத்தின் தொடர்ச்சியைப் போலத் தோன்றுகிறது. மேலும், பருப்பொருட்களை 1 இலிருந்து 1 பில்லியன்வரை வரையறுக்கும் எண்சார் முறைகளையும் இது கொண்டுள்ளது.  

**வானியல்**– இந் நூலில் மேரு மலை, சோதிசுசக்கர, சம்புத்வீப, சமணப் புனித நூல்களில் பயன்படுத்தப்பட்டுள்ள அளவை முறைகள், சமண லோக, வெவ்வேறு வகையான உலகுகள், 7 நரகங்கள், லவணக் கடலில் ஏற்படும் நீர்மட்ட உயர்வுகள் பற்றி விவரிக்கப் பட்டுள்ளது.  
மேலும், 14 பூர்வங்கள் மற்றும் 12வது அங்கமான திருட்டிவாதம் பற்றியும் தகவல்கள் கொடுக்கப்பட்டுள்ளன. மிகவும் பண்டைய மற்றும் அதிகளவில் மேற்கோள் காட்டப்பட்டுள்ள இந்நூல், சமண சமயத்தின் முதுகெலும்பாக அமைந்துள்ளது. சமவயங்க ஆகமத்தில் கடவுளரின் ஆயுட்காலம் பற்றிய விவரிப்புகள் இடம்பெற்றுள்ளன. மேலும், இக் கடவுளர் மூச்சை உள்ளெடுத்து வெளிவிடுகின்ற காலப்பகுதிகள் தொடர்பிலான தகவல்களும் உள்ளன. இசுத்தானாங்க சூத்திரத்திலிருந்து வேறுபட்ட ஒரு கோணத்தில் சமண மதத்தின் அடிப்படைப் பருப்பொருட்களை வரையறுத்து பட்டியற்படுத்துகிறது. மேலும், இந்நூலில் தமிலி எழுத்துமுறை பற்றியும் குறிப்பிடப்பட்டுள்ளது. இது பண்டைத் தமிழ் எழுத்து முறையான தமிழ்ப் பிராமி எழுத்துமுறையைக் குறிக்கும்.
# டயல் எம் பார் மர்டர்



***டயல் எம் பார் மர்டர்*** (***Dial M for Murder***) என்பது 1954ஆம் ஆண்டு வெளிவந்த அமெரிக்கக் குற்றவியல் மர்மத் திரைப்படமாகும். இந்தத் திரைப்படத்தை ஆல்பிரட் ஹிட்ச்காக் இயக்கியிருந்தார். ரே மிலன்ட், கிரேஸ் கெல்லி, ராபர்ட் கம்மிங்ஸ், அந்தோணி டாவ்சன் மற்றும் ஜான் வில்லியம்ஸ் ஆகியோர் நடித்திருந்தனர்.
# மூலசார



**மூலசார** (அடிப்படை நடத்தை) என்பது திகம்பரப் பிரிவைச் சேர்ந்த ஆசார்ய வட்டகேர என்பவரால் கி.பி. 150 அளவில் எழுதப்பட்ட சமண நூலாகும். மூலசார, *அநகார-தர்ம* எனப்படும் திகம்பரத் துறவியின் நடத்தை நெறிமுறைகள் தொடர்பில் விளக்குகிறது. இந்நூல் பன்னிரண்டு அத்தியாயங்களையும் 1,243 வரிகளையும் கொண்டு பிச்சையேற்கும் நடைமுறை தொடர்பில் விளக்குகிறது. இது **திகம்பர ஆச்சாராங்க** எனவும் அழைக்கப்படுகிறது.  

இந்நூல், அர்த்தமாகதி மொழியின் சாயலுடைய, எனினும் தனித்துவமுடைய ஒரு மொழியில் எழுதப்பட்டுள்ளது. இவ் வட்டார வழக்கு திகம்பர சௌரசேனி (அல்லது சமண சௌரசேனி) என அழைக்கப்படுவதோடு, இம்மொழி பண்டைய மதுராப் பகுதியின் மொழியைப் பிரதிபலிப்பதாக இந்திய அறிஞர்கள் கருதுகின்றனர். கர்நாடகாவில் காணப்படும் மூலசார நூலின் பெரும்பாலான பண்புகள் சுவேதாம்பர நூல்களில் காணப்படும் துறவு நடத்தைமுறைகளை ஒத்துள்ளன. *மூலசார*த்தில் காணப்படும் சில வரிகள், சுவேதாம்பரப் பிரிவின் *தசவைகாலிக*வில் காணப்படும் வரிகளோடு பெருமளவில் ஒத்திருக்கின்றன. இதன் மூலம், திகம்பர மற்றும் சுவேதாம்பரப் பிரிவுகளிடையே நூல்மரபுகள் துவக்கத்தில் ஒன்றாக இருந்து பின்னர் பிளவுபட்டுப் பிரிந்ததாகவே கருத முடிகிறது.  

வசுநந்தி, *மூலசார* நூலுக்கு சமசுகிருதத்தில் உரையெழுதியுள்ளார். இதற்கு *ஆசாரவிருத்தி* எனத் தலைப்பிடப்பட்டுள்ளது.  

## மேலும் பார்க்க
- சமண நூல்களின் பட்டியல்
# மைசூர் உமாதேவி

**உமாதேவி** (*Umadevi*) சாளுக்கியர் ஆட்சிக் காலத்தில் மைசூர் படைத்தலைவராக இருந்த இரண்டாம் வீரபல்லாலரின் மனைவிகளில் ஒருவராவார். இவருடைய காலம் கி.பி 1150 முதல் 1218 வரையுள்ள காலமாகும்.  

1150 ஆம் ஆண்டில் பிறந்த உமாதேவி இருபத்தி இரண்டு வயதில் இரண்டாம் வீரபல்லாலரின் மனைவிகளில் ஒருவரானார்.. சோழமகாதேவி இரண்டாம் வீரபல்லாலரின் முதல் மனைவியாக இருந்தார். குறைந்தபட்சம் இரண்டு சந்தர்ப்பங்களில் எதிரிகளான சாளுக்கியர்களுக்கு எதிராக மைசூர் படைகளுக்கு உமாதேவி தலைமை தாங்கியுள்ளார். நாட்டின் நிர்வாக செயல்பாடுகளில் உமாதேவி பங்கேற்பதை பல்லாலர் அனுமதித்தார். 1190 ஆம் ஆண்டில் கல்யாணியில் (இன்றைய பீதர் நகருக்கு அருகில்) சாளுக்கியர்களுக்கு எதிராக ஒய்சாளர்கள் போரிட்டபோது ஒய்சாளர்களின் வெற்றியில் உமாதேவி பெரும்பங்கு வகித்தார். 1218 ஆம் ஆண்டு தனது கணவர் இறந்ததைத் தொடர்ந்து இந்திய நாட்டின் பாரம்பரியமான சதி என்ற உடன்கட்டை ஏறும் சடங்கிற்காக தற்கொலை செய்து கொண்டார்.
# யவாவதி

**யவாவதி** (Yavyavati) என்பது பண்டைய இந்தியாவின் நதி ஆகும். இது குறித்து இருக்கு வேதத்திலும் (ஆர்.வி 6 .27.6 இல்) மற்றும் பஞ்சவிம்ஷா பிராமணத்திலும் (25.7.2) குறிப்பிடப்பட்டுள்ளது. பஞ்சவிம்சா பிராமணத்தில் நதி விபிந்துக்கா பகுதியுடன் (குருதேசம் - பாஞ்சாலம் பகுதி) தொடர்புடையது.  

மைக்கேல் விட்சல் (1995) பாக்கித்தானின் பலூசிஸ்தான் மாகாணத்தில் உள்ள ஜாப் நதியுடன் இதனை இணைத்து அடையாளம் காட்டுகிறார்.
# மகேஸ்வரன்

**மகேஸ்வரன்** என்பது ஒரு தமிழ் ஆண் இயற் பெயர் ஆகும். தமிழ் பாரம்பரியம் காரணமாக இது ஆண்களுக்கும் பெண்களுக்கும் பொதுவான குடும்பப்பெயராகவும் இருக்கலாம். மகேஸ்வரன் என்ற பெயரின் பெண்பால் பெயர் மகேஸ்வரி.  

## குறிப்பிடத்தக்க நபர்கள்

- முருகேசபிள்ளை மகேஸ்வரன் (பிறப்பு 1939), கணிதவியலாளர், வானியற்பியல் கல்வியாளர்
- பனகோடா மகேஸ்வரன் (பிறப்பு 1955), இலங்கை தமிழ்ப் போராளி
- டி. மகேஸ்வரன் (1966-2008), இலங்கை தமிழ் எம்.பி.
- விஜயகலா மகேசுவரன் (பிறப்பு 1972), இலங்கை எம்.பி. டி. மகேஸ்வரனின் மனைவி
- க. உமாமகேஸ்வரன் (1945-1989), இலங்கை தமிழ் போராளி
- எஸ். கே. மகேஸ்வரன் (இலங்கை மருத்துவர்)
- கண. மகேஸ்வரன் ஈழ எழுத்தாளர்

### கற்பனைக் கதாபாத்திரங்கள்

- *ஸ்டீவன் யுனிவர்ஸ்* என்ற தொலைக்காட்சி தொடரில் கோனி மகேஸ்வரன் என்ற கதாபாத்திரம்
# நடேசன்

**நடேசன்** என்பது ஒரு தென்னிந்திய ஆண் இயற்பெயர் ஆகும். தென்னிந்திய பாரம்பரியம் காரணமாக இது ஆண்களுக்கும் பெண்களுக்கும் பொதுவான ஒரு குடும்பப்பெயராகவும் இருக்கலாம்.  

## குறிப்பிடத்தக்க நபர்கள்

### இயற்பெயர்

- ஐயத்துரை நடேசன் (இறப்பு 2004), இலங்கை பத்திரிகையாளர்
- பாலசிங்கம் நடேசன் (இறப்பு 2009), இலங்கை புரட்சியாளர்
- சி. நடேச முதலியார் (1875-1937), இந்திய அரசியல்வாதி
- எப். ஜி. நடேச ஐயர் (1880-1963), இந்திய செயற்பாட்டாளர்
- ஜி. ஏ. நடேசன் (1873-1948), இந்திய எழுத்தாளர் மற்றும் அரசியல்வாதி
- கோ. நடேசய்யர் (1887-1947), இலங்கை பத்திரிகையாளர், தொழிற்சங்கவாதி மற்றும் அரசியல்வாதி
- ஆர். நடேசன், இந்திய அரசியல்வாதி
- எஸ். நடேசன் (1904-1986), இலங்கை வழக்கறிஞர்
- சு. நடேசபிள்ளை (சுபையா நடேசபிள்ளை) (1895-1965), இலங்கை அரசியல்வாதி
- எஸ். வி. நடேச முதலியார், இந்திய அரசியல்வாதி
- வி.பால்ராஜ் நடேசன், இந்திய அரசியல்வாதி
- காளியாகுடி நடேச சாஸ்திரி, இந்திய இசைக்கலைஞர்
- ஆர். நடேசன் இந்திய அரசியல்வாதி
- வி. எஸ். நடேசன் தமிழக நாடக ஆசிரியர்
### குடும்ப பெயர்

- இந்திராணி நடேசன் சிங்கப்பூர் செயற்பாட்டடாளர்
- நடேசன் ரமணி (பிறப்பு 1934), இந்திய இசைக்கலைஞர்

### வேறு
- நடேசன் பூங்கா
# வி.வி. கிரி தேசிய தொழிலாளர் நிறுவனம்


**வி.வி. கிரி தேசிய தொழிலாளர் நிறுவனம்** (*V.V.Giri National Labour Institute*) இந்திய அரசாங்கத்தின் தொழிலாளர் அமைச்சின் கீழ் இயங்கும் ஒரு பயிற்சி நிறுவனமாகும். அரசு ஊழியர்களுக்கு தொழிலாளர் துறையில் ஆராய்ச்சி மற்றும் பயிற்சி அளிப்பதற்காக ஒரு தன்னாட்சி குடிமைப் பயிற்சி நிறுவனமாக இது அர்ப்பணிக்கப்பட்டுள்ளது. தொழிலாளர் நிர்வாகிகள், தொழிற்சங்கங்கள், பொதுத்துறை மேலாளர்கள் மற்றும் பிற அரசாங்கங்களை உள்ளடக்கிய தொழிலாளர்களுடன் தொடர்புடைய அலுவலர்கள் இங்கு பயிற்சி பெறுகிறார்கள்.  

தொழிலாளர்கள் தொடர்பான ஆராய்ச்சி என்பது நிறுவனத்தின் முதன்மை நடவடிக்கைகளில் ஒன்றாகும். குறிப்பிட்ட பிரச்சினைகள் குறித்த கருத்தரங்குகள், பட்டறைகள் மற்றும் விரிவுரைகளையும் அவ்வப்போது இந்நிறுவனம் மேற்கொள்கிறது.  

முன்னதாக 1995 ஆம் ஆண்டு வரை தேசிய தொழிலாளர் நிறுவனம் என்று அழைக்கப்பட்ட இந்நிறுவனம் இந்தியாவின் முன்னாள் குடியரசுத் தலைவர் வி.வி.கிரியின் நினைவாக தற்போதைய பெயருக்கு மாற்றி மறுபெயரிடப்பட்டது. வி.வி. கிரி தனது ஆரம்ப நாட்களில் நன்கு அறியப்பட்ட தொழிற்சங்க தலைவராக இருந்தார்.  

## ஆளுகை
மத்திய தொழிலாளர் மற்றும் வேலைவாய்ப்புத் துறை அமைச்சர் பொதுக்குழுவின் தலைவராக பணியாற்றுகிறார்.  

மத்திய அரசு பிரதிநிதிகள், முதலாளிகள் மற்றும் தொழிலாளர்கள் அமைப்பு மற்றும் நாடாளுமன்ற உறுப்பினர்கள் பொதுக்குழுவின் மற்ற உறுப்பினர்களாக உள்ளனர். இவர்களைத் தவிர கூடுதலாக, தொழிலாளர் துறையில் குறிப்பிடத்தக்க பங்களிப்புகளைச் செய்த நபர்களும் பொதுக்குழுவின் ஒரு பகுதியாக சேர்க்கப்படுகின்றனர்.  

நிர்வாக சபை பொதுக் குழுவால் தேர்ந்தெடுக்கப்படுகிறது மற்றும் ஒன்றிய தொழிலாளர் மற்றும் வேலைவாய்ப்பு செயலாளர் நிர்வாகக் குழுவின் தலைவராக செயல்படுகிறார்.  

ஒரு பொது இயக்குநர் நிறுவனத்தின் நிர்வாகத் தலைவராக பணியாற்றுகிறார்.  

வி.வி.கிரி தேசிய தொழிலாளர் நிறுவனம் புது தில்லியின் சவகர்லால் நேரு பல்கலைக்கழகத்துடன் இணைந்து 2019 ஆம் ஆண்டு முதல் ஆய்வியல் நிறைஞர் மற்றும் முனைவர் பட்டங்களையும் வழங்கி வருகிறது.
# மெட்ஜெட் மீன்



**மெட்ஜெட்** (*Medjed*) என்பது யானைக்குடும்ப மீன் இனமாகும். பண்டைய எகிப்தின் சமயத்தில் ஆக்சிரைஞ்சசு நகரத்தில் இம்மீனை வணங்கியுள்ளனர். எகிப்து கடவுளான ஓசிரிசின் அரியாசனத்தை அடைவதற்காக, இவரது சகோதரர் சேத், ஒசிரிசினை கொன்று உடலைத் துண்டுகளாக்கி ஆற்றில் வீசி விடுகிறார். ஓசிரிசின் துண்டான பாகங்களைப் பெண் கடவுளான இசிசு ஒன்று சேர்க்கிறார். ஆனால் அப்போது ஆணுறுப்பு மட்டும் காணப்படவில்லை. சிதறடித்த ஒசிரிசியின் ஆண்குறியை இந்த மீன்கள் சாப்பிட்டு விட்டதாக நம்பப்படுகிறது. ஒரு தீர்வாக மேல் எகிப்தில், பெர்-மெட்ஜெட் என இந்த மீன் இனத்திற்குப் பெயரிடப்பட்டது. தற்பொழுது இது கிரேக்க மொழியில் ஆக்சிரைஞ்சசு என அறியப்படுகிறது.  

யானை மீன் (துணைக்குடும்பம் மோர்மிரைனே) நைல் நதியில் அதிகமாகக் காணப்படும் நடுத்தர அளவிலான நன்னீர் மீன்கள். இவை எகிப்தின் பல்வேறு கலைப்படைப்புகளில் காணப்படுகின்றன. மோர்மைரிட் இனங்கள் சிலவற்றுக்குத் தனித்துவமான கீழ்நோக்கிய மூஞ்சியினைக் கொண்டது. இதனால் இம்மீன்கள் யானை மூஞ்சி எனப் பொதுவான பெயர் பெறுகிறது. புனிதமான மெட்ஜெட் மீன்களில் ஒன்றான ஆக்சிரைஞ்சசு மோர்மைரிட்களின் பொதுவான பல பண்புகளைக் கொண்டுள்ளது. ஒரு நீண்ட குதத் துடுப்பு, ஒரு சிறிய வால் துடுப்பு, பரவலான இடைவெளியுடன் கூடிய இடுப்பு மற்றும் மார்புத் துடுப்புகள் மற்றும் கீழ்நோக்கிய முகம்.
# நுரையீரல் இழையச் சிதைவு

நுரையீரலுக்கு இரத்தத்தினை எடுத்துச்செல்லும் தமனியின் செயல் தடுக்கப்படும்போது நுரையீரலின் ஒரு பகுதி செயலிழக்கும் போது **நுரையீரல் இழையச் சிதைவு** (*Lung infarction*) ஏற்படுகிறது. இது பெரும்பாலும் நுரையீரல் தமணியடைப்பால் ஏற்படுகிறது.  

மூச்சுக்குழாய் இரத்த ஓட்டம் மற்றும் நுரையீரல் இரத்த ஓட்டம் ஆகிய இரண்டிலிருந்தும் நுரையீரலுக்கு இரட்டை இரத்த வழங்கல் இருப்பதால், நுரையீரல் இழையம் அழிவினை பொதுவாக எதிர்க்கும் தன்மையுடையது. மூச்சுக்குழாய் சுழற்சியின் மூச்சுத் திணறல் ஏற்படாது. ஆனால் நுரையீரல் சுழற்சி தடைசெய்யப்படும்போது நுரையீரல் தமணியடைப்பு ஏற்படும் இதனை மூச்சுக்குழாய் இரத்த ஓட்டம் முழுமையாக ஈடுசெய்ய முடியாது.
# டி. இந்துமதி

**இந்துமதி டி** (*Indumathi D*) இந்தியாவைச் சேர்ந்த ஒரு துகள் இயற்பியலாளராவார். இவர் சென்னை கணித அறிவியல் நிறுவனத்தின் பேராசிரியராக உள்ளார். தொடக்கம் முதலே இந்திய நியூட்ரினோ ஆய்வகத் திட்டத்தின் தீவிர செயல் உறுப்பினராக இருந்தார்.  
## வாழ்க்கைக் குறிப்பு
இந்துமதி சென்னையில் வளர்ந்தார். துடுப்பாட்டம் விளையாடுவதில் அதிக ஆர்வம் கொண்டிருந்தாலும், ஒரு சந்தர்ப்பத்தில் ஏற்பட்ட காயம் இந்துமதியை இயற்பியல் துறைக்குள் நுழைய காரணமாக இருந்தது.&nbsp;  

அகமதாபாத் இயற்பியல் ஆராய்ச்சி ஆய்வகம், செருமனியின் தார்ட்மண்ட் பல்கலைக்கழகம் பின்னர் பெங்களூரு இந்திய அறிவியல் கழகம் போன்ற நிறுவனங்களில் பனிபுரிந்த இந்துமதி இறுதியாக அலகாபாத்தின் அரீசு சந்திர ஆராய்ச்சி நிறுவனத்தில் ஆசிரிய உறுப்பினராக நியமிக்கப்பட்டார். 1998 ஆம் ஆண்டு மீண்டும் கணித அறிவியல் நிருவனத்திற்குத் திரும்பினார்.  

மற்ற இந்திய விஞ்ஞானிகளுடன், சேர்ந்து இந்துமதி இந்திய நியூட்ரினோ ஆய்வகத்தின் ஆதரவாளராக இருந்து வருகிறார். நியூட்ரினோ ஆய்வகம் என்பது இந்தியாவில் வளிமண்டல நியூட்ரினோக்களைப் படிப்பதற்கான முதல் நிலத்தடி ஆய்வகத்தை உருவாக்கும் திட்டமாகும். இந்திய நியூட்ரினோ ஆய்வகத்தின் கூட்டு முயற்சிக்கு இந்துமதி சிறந்த பரப்புரையாளராகவும் பிரதிநிதியாகவும் செயல்பட்டு வருகிறார். ஆய்வகம் முன்மொழிந்த பிரதான கண்டுபிடிப்புகளை வடிவமைப்பதில் பணிபுரியும் துணைக்குழுவையும் இவர் ஒருங்கிணைத்தார். கண்டுபிடிப்புகளின் சாத்தியக்கூறு, நிலை மற்றும் உடல் சாத்தியங்கள் குறித்தும் கட்டுரைகளை எழுதியுள்ளார்.  

## தனிப்பட்ட வாழ்க்கை
இந்துமதி ஒரு கணினி விஞ்ஞானியை மணந்தார், அவர்களுக்கு இரண்டு மகள்கள் உள்ளனர்.
# அபீசி அபுரு

**அபீசி அபுரு** (பாரசீகம்: حافظ ابرو, இறப்பு சூன் 1430) என்பவர் நடு ஆசியாவின் தைமூரிய ஆட்சியாளர்களின் அவையில் பணி செய்த ஒரு பாரசீக வரலாற்றாளர் ஆவார். இவரது முழுப்பெயர் **அப்தல்லா** (அல்லது **நூருல்லா**) **இபின் லோத்திப்-அல்லா இபின் 'அப்தல் ரஷீத் பெதாதினி** ஆகும்.  

இவர் குராசான் பகுதியில் பிறந்தார். அமாதானில் கல்வி பயின்றார். 1380களில் தைமூரின் அவையில் இணைந்தார். தைமூரின் இறப்பிற்குப் பிறகு எராத்தில் தைமூரின் மகனான சாருக்கிடம் பணியாற்றினார். தைமூர் மற்றும் சாருக்கின் அவைகளில் இருந்த மற்ற அறிஞர்களுடன் இவர் உரையாற்றியுள்ளார். இவர் ஒரு சிறந்த சதுரங்க ஆட்டக்காரராக அடையாளப்படுத்தப்படுகிறார்.  

தைமூரிய நாடு மற்றும் அதனை ஒட்டியுள்ள பகுதிகளின் வரலாறு மற்றும் புவியியலைப் பற்றி ஏராளமான நூல்களை எழுதியும் ஒன்றுபடுத்தியும் உள்ளார். இவரை இந்தப் பணிகளுக்கு சாருக்கு நியமித்தார்.  


## ஆதாரங்கள்
-
# கடப்பா வானூர்தி நிலையம்


**கடப்பா வானூர்தி நிலையம்** (*Kadapa Airport*) என்பது உள்நாட்டு வானூர்தி நிலையம் ஆகும். இது ஆந்திரப் பிரதேசம் மேற்கு கடப்பா பகுதியில் 12 கி.மீ. (7.5 மைல்) தொலைவில் அமைந்துள்ளது. இந்த விமான நிலையம் பரப்பில் ரூ. 42 கோடி.செலவில் மேம்படுத்தப்பட்ட விமான நிலையமாகும். இதை இந்திய பொது விமான போக்குவரத்து அமைச்சர் அசோக் கஜபதி ராஜு 7 ஜூன் 2015 அன்று திறந்து வைத்தார். விமான நிலைய முனையக் கட்டிடம் ஒரு நேரத்தில் 100 பயணிகளைக் கையாளும் திறனைக் கொண்டுள்ளது. மேலும் ஏப்ரனில் இரண்டு ஏடிஆர் -72 வகை விமானங்களுக்கு இடமளிக்க முடியும்.  

## வரலாறு
விமான நிலையம் 1953இல் கட்டப்பட்டது. அப்பொழுது ஓடுபாதை இருந்தது. 1980களில், வாயுதூட் ஐதராபாத்திலிருந்து கடப்பாவுக்குச் சேவைகளை இயக்கியது. ஏடிஆர் -42 மற்றும் ஏடிஆர் -72 வகை விமானங்களைக் கையாள கடப்பா மற்றும் வாரங்கலில் தற்போதுள்ள விமான நிலையங்களை அபிவிருத்தி செய்வதற்காக மாநில அரசாங்கமும் இந்திய வானூர்தி நிலையங்கள் ஆணையம் (ஏஏஐ) மார்ச் 2007இல் புரிந்துணர்வு ஒப்பந்தத்தில் கையெழுத்திட்டன.  

2009இல், ஒரு புதிய ஓடுபாதை கட்டுதல், இயக்குதல், மாற்றுதல் திட்ட அடிப்படையில் ரூ. 21 கோடிக்கும் மேலும், 11 கி.மீ நீளமுள்ள சுற்றுச்சுவர் ரூ. 24 கோடிக்கும் கட்டப்பட்டன. இரண்டாம் கட்டமாக, விமானப் போக்குவரத்துக் கட்டுப்பாட்டுக் கட்டிடம், பயணிகள் முனையம், வாகன நிறுத்துமிடம் மற்றும் உள் சாலைகள் ரூ 13 கோடியிலும் மற்ற வசதிகள் ரூ .8 கோடியிலும் உருவாக்கப்பட்டுள்ளன.  

ஏர் பெகாசஸ் வாரந்தோறும் மூன்று முறை ஏடிஆர் 72 சேவையைப் பெங்களூருக்கு அறிமுகப்படுத்தியபோது விமான நிலையத்திற்குத் திட்டமிடப்பட்ட வணிக விமானங்கள் 7 ஜூன் 2015 முதல் மீண்டும் இயங்கத் தொடங்கின. ஏப்ரல் 2016 இல், ட்ரூஜெட் ஹைதராபாத்திற்கு விமானங்களை அறிமுகப்படுத்தியது. பின்னர் சில மாதங்களுக்குப் பிறகு ரத்து செய்யப்பட்டன.  

பிராந்திய விமான இணைப்பை அதிகரிக்க வட்டார இணைப்புத் திட்டம்-உதான் (உதே தேஷ் கா ஆம் நாக்ரிக்)இன் கீழ் தேர்ந்தெடுக்கப்பட்ட 70 விமான நிலையங்களில் கடப்பா விமான நிலையமும் ஒன்றாகும். மார்ச் 2017இல், ட்ரூஜெட் செப்டம்பர் 2017இல் ஐதராபாத்திற்கும், நவம்பர் 2017இல் சென்னை வழியாக மைசூருக்கும், மார்ச் 2018இல் விஜயவாடாவிற்கும் தினசரி விமானங்களை அறிமுகப்படுத்தியது.  

## விமான நிறுவனங்கள் மற்றும் இடங்கள்
# நாகலிங்கம்

**நாகலிங்கம்** என்பது ஒரு தமிழ் ஆண் இயற்பெயர் ஆகும்.. தமிழ் பாரம்பரியம் காரணமாக இது ஆண்களுக்கும் பெண்களுக்கும் பொதுவான ஒரு குடும்பப்பெயராகவும் இருக்கலாம்.  

## குறிப்பிடத்தக்க நபர்கள்

### இயற்பெயர்

- நாகலிங்கம், இந்திய திரைப்பட இயக்குநர்
- அ. நாகலிங்கம் மலேசிய எழுத்தாளர்
- இரா. நாகலிங்கம் (1935-2014) ஈழத்து எழுத்தாளர்
- செ. நாகலிங்கம் (1893-1958), இலங்கை நீதியரசர் மற்றும் வழக்கறிஞர்
- பி. நாகலிங்கம், இந்திய அரசியல்வாதி
- பொன்னம்பலம் நாகலிங்கம், இலங்கை அரசியல்வாதி

### குடும்ப பெயர்

- நாகலிங்கம் எதிர்வீரசிங்கம், இலங்கை விளையாட்டு வீரர்
- நாகலிங்கம் சண்முகலிங்கம், இலங்கை சமூகவியலாளர் மற்றும் கல்வியாளர்
- நாகலிங்கம் சண்முகதாசன் (1920-1993), இலங்கை தொழிற்சங்கவாதி மற்றும் அரசியல்வாதி

### வேறு
- நாகலிங்கம் (மரம்)
- நாகலிங்கம் (திரைப்படம்)
# நரேந்திரன்

**நரேந்திரன்** என்ற பெயருடைய பிரபலங்கள்  

## இயற்பெயர்
- ராஜ ராஜ நரேந்திரன், (1022–1061) கீழைச்சாளுக்கிய அரசன்
- சு. நரேந்திரன் தமிழக மருத்துவர்
- கி. நரேந்திரன் தமிழக கவிஞர்
- டி. வி. நரேந்திரன், டாடா ஸ்டீல் மேலாளர்.
- திருச்சூர் சி. நரேந்திரன், மிருதங்க இசைக் கலைஞர்.
- டி. சி. நரேந்திரன், இந்திய பூச்சியியல் வல்லுநர்
- நரேந்திரன் ஆணையம், இந்திய ஆணையம்.
- நரேந்திரன் மகன் ஜயகாந்தன் வக, மலையாளத் திரைப்படம்.

## குடும்பப் பெயர்
- கிருஷ்ணகுமாரி நரேந்திரன் தமிழக நடன ஆசிரியர்
# பழனிவேல்

**பழனிவேல்** அல்லது **பழனிவேலு** என்பது ஒரு தமிழ் ஆண் இயற்பெயர் ஆகும். தமிழ் பாரம்பரியம் காரணமாக இது ஆண்களுக்கும் பெண்களுக்கும் பொதுவான ஒரு குடும்பப்பெயராகவும் இருக்கலாம்.  

இப்பயரைக் கொண்ட குறிப்பிடத்தக்க நபர்கள் பின்வருமாறு:  

- பி. டி. ஆர். பழனிவேல்ராசன் (1932-2006), இந்திய அரசியல்வாதி
- பழனிவேல் தியாகராஜன் (பிறப்பு 1966), இந்திய அரசியல்வாதி
- கோ. பழனிவேல் (பிறப்பு 1949), மலேசிய அரசியல்வாதி, அமைச்சர்
- அரித்துவாரமங்கலம் ஏ. கே. பழனிவேல் (பிறப்பு 1948), இந்தியத் தவில் கலைஞர்
- என். பழனிவேல், 1970-1980களில் இந்திய அரசியல்வாதி
# பாபுலால் பட்டோடி



**பாபுலால் பட்டோடி** (*Babulal Patodi*) இந்தியாவின் மத்தியப்பிரதேச மாநிலத்தைச் சேர்ந்த ஒரு சமூக சேவகர் மற்றும் சுதந்திர ஆர்வலர் ஆவார்.1920 ஆம் ஆண்டு சூன் மாதம் 15 ஆம் தேதியன்று பாபுலால் பிறந்தார்.  

1962 ஆம் ஆண்டு இந்தூர் சட்டப்பேரவைத் தேர்தலில் வெற்றிபெற்று சட்டமன்ற உறுப்பினராகவும் பாபுலால் பணிபுரிந்துள்ளார். இவர் இந்திய தேசிய காங்கிரசின் மூத்த உறுப்பினராக இருந்தார். 1949-50 மற்றும் 1953-54 ஆம் ஆண்டுகளில் பாபுலால் இந்தூர் காங்கிரசு குழுவின் தலைவராகச் செயல்பட்டார். 1991 ஆம் ஆண்டு இந்திய அரசாங்கம் நான்காவது உயரிய குடிமக்கள் விருதான் பத்மசிறீ விருதை வழங்கி பாபுலால் பட்டோடியைச் சிறப்பித்தது. 2012 ஆம் ஆண்டு சனவரி மாதம் 25 அன்று 92 வயதில் பாபுலால் வயதான காலம் என்பதாலும் நோய்களால் பாதிக்கப்பட்டும் இறந்தார். இவருக்கு நரேந்திர பட்டோடி என்ற ஒரு மகன்யா இருக்கிறார்.
# அசாம் ரைப்பிள்ஸ்


எனப்படும் அசாம் ரைபிள்ஸ் படை குறித்து 1985-இல் வெளியிடப்பட்ட அஞ்சல் தலை]]  

**அசாம் ரைப்பிள்ஸ்** (**Assam Rifles**) இந்தியத் துணை இராணுவப் படைகளில் மிகவும் பழமையானது. இதனை இந்தியாவை ஆண்ட பிரித்தானியாவின் இந்தியப் பேரரசு 1835-இல் நிறுவியது. இதற்கு 1917-இல் அசாம் ரைப்பிள்ஸ் என்று பெயரிடப்பட்டது. இப்படைகளின் முதன்மை நோக்கம், வடகிழக்கு இந்தியாவின் எல்லைகளை பாதுகாப்பதே. தற்போது இப்படைகளின் ஒரு பிரிவினர் ஜம்மு காஷ்மீர் ஒன்றியப் பகுதிகளில் உள்நாட்டுப் பாதுகாப்புப் பணியில் ஈடுபட்டுள்ளது. முதலாம் உலகப் போரின் போது இப்படைகள் ஐரோப்பா மற்றும் மத்திய கிழக்கு பகுதிகளில் செயல்பட்டது. இரண்டாம் உலகப் போரின் போது இப்படைகள், ஜப்பானுக்கு எதிராக பர்மாவில் தங்கி போரிட்டது. 1951-இல் திபெத்தை சீனா தன்னுடன் வலுகட்டாயமாக இணைத்துக் கொண்ட போது, அசாம் ரைபிள்ஸ் படைகள் திபெத்-அருணாச்சலப் பிரதேசத்தின் எல்லைகளை காத்தனர். மேலும் அசாம் ரைபிள்ஸ் படைகள் அருணாச்சலப் பிரதேசத்தில் சட்டம்-ஒழங்கு பணிகளை உள்ளூர் காவல்துறையுடன் இணைந்து மேற்கொள்கிறது.  

அசாம் ரைபிள்ஸ் படைகள், இந்திய அரசின் உள்துறை அமைச்சகத்தின் இயங்குகிறது. அசாம் ரைப்பிள்ஸ் படை 63,747 வீரர்களும் , 45 பட்டாலியன்களும் கொண்டது. இந்தியத் தரைப்படையின் லெப்டினண்ட் ஜெனரல் பதவி தரத்தில் உள்ள அதிகாரி, இப்படைகளின் தலைமை இயக்குநராக செயல்படுகிறார். இப்படைகளின் தலைமையகம் மேகாலயா மாநிலத்தின் சில்லாங் நகரத்தில் உள்ளது.  

இந்திய இராணுவத்தின் தலைமையில், அசாம் ரைபிள்ஸ் படைகள் உள்நாட்டு பாதுகாப்பு, தீவிரவாத எதிர்ப்பு நடவடிக்கைள், மற்றும் எல்லைப் பாதுகாப்பு நடவடிக்கைகள் மேற்கொள்கிற்து. மேலும் தொலைதூரத்தில் உள்ள எல்லைப்பகுதி மக்களுக்கு மருத்துவ வசதிகள் மற்றும் தொலைதொடர்பு வசதிகள் செய்து தருகிறது. 2002-ஆம் ஆண்டு முதல் அசாம் ரைபிள்ஸ் படைகள் இந்திய-மியான்மர் எல்லைப்பகுதிகளை காவல் செய்கிறது.  

## இதனையும் காண்க
- இந்தியத் துணை இராணுவப் படைகள்
# பத்மநாதன்

**பத்மநாதன்** என்பது ஒரு தமிழ் ஆண் இயற் பெயர் ஆகும். தமிழ் பாரம்பரியம் காரணமாக இது ஆண்களுக்கும் பெண்களுக்கும் பொதுவான ஒரு குடும்பப்பெயராகவும் இருக்கலாம். இது இலங்கையில் அதிகம் காணப்படுகிறது.  

## குறிப்பிடத்தக்க நபர்கள்

### இயற்பெயர்

- க. பத்மநாதன் (1948-2009), இலங்கை அரசியல்வாதி
- சிவசுப்பிரமணியம் பத்மநாதன் (பிறப்பு 1940), இலங்கை வரலாற்றாசிரியர் மற்றும் கல்வியாளர்
- திருமலை பத்மநாதன் (இறப்பு: 2017) ஈழத்து மெல்லிசை மற்றும் திரைப்பட இசையமைப்பாளர்
- நா. க. பத்மநாதன் (1931-2003) ஈழ நாதசுர இசைக்கலைஞர்
- இளைய பத்மநாதன் ஈழ கூத்துக் கலைஞர்
- சோ. பத்மநாதன் ஈழ எழுத்தாளர்
- நாக. பத்மநாதன் ஈழ எழுத்தாளர்
### குடும்ப பெயர்

- கஜன் பத்மநாதன் (1954–2012), இலங்கை கிரிக்கெட் வீரர்
- பத்மநாதன் இராமநாதன் (1932-2006), இலங்கை வழக்கறிஞரும் நீதிபதியும்
- பத்மநாதன் சத்தியலிங்கம், இலங்கை மருத்துவர் மற்றும் அரசியல்வாதி
- டெர்ரி பத்மநாதன் (பிறப்பு 1956), சிங்கப்பூர் கால்பந்து வீரர்
- மதுமதி பத்மநாதன் தமிழ்த் திரைப்பட நடிகை

### மாற்றுப்பெயர்

- செல்வராசா பத்மநாதன் (பிறப்பு 1955), இலங்கை போராளி
# நாடோடிப் பேரரசு

**நாடோடிப் பேரரசு** என்பது வில்களைப் பயன்படுத்திய, குதிரையில் சவாரி செய்த, நாடோடி மக்களால் ஐரோவாசியப் புல்வெளியில் செம்பண்டைய காலம் (சிதியா) முதல் ஆரம்ப நவீன காலம் (சுங்கர் கானரசு) வரை உருவாக்கப்பட்ட பேரரசு ஆகும். இது **புல்வெளிப் பேரரசு, நடு** அல்லது **உள் ஆசியப் பேரரசு** என்றும் அழைக்கப்படுகிறது. நிலையாக ஓரிடத்தில் வாழாத அரசியல் அமைப்புகளின் மிக முக்கியமான உதாரணம் இந்த நாடோடிப் பேரரசுகள் ஆகும்.  

ஒரு வெல்லப்பட்ட நிலையான நாட்டின் உட்பகுதியில் ஒரு தலைநகரத்தை நிறுவுவதன் மூலம் சில நாடோடிப் பேரரசுகள் உருவாகும். அந்த நாடோடியல்லாத சமூகத்தின் அதிகார வர்க்கத்தினர் மற்றும் வணிக வளங்கள் சுரண்டப்படும். இத்தகைய காட்சியில் உண்மையான நாடோடி அரசாங்கமானது கலாச்சார ரீதியாக வெல்லப்பட்ட நாட்டின் கலாச்சாரத்துடன் ஒருங்கிணைகிறது. இறுதியில் ஆட்சியிலிருந்து தூக்கி எறியப்படுகிறது. இப்னு கல்தூன் (1332-1406) இதே போன்ற ஒரு சுழற்சியை சிறிய அளவில் 1377 ஆம் ஆண்டு தனது அசபியா கோட்பாட்டில் கூறியுள்ளார்.  

ஆரம்ப நடுக் காலத்திலிருந்த வரலாற்றாளர்கள் இத்தகைய அரசியல் அமைப்புகளைக் கானரசுகள் என்று கூறினர். இச்சொல் இந்த அரசுகளின் ஆட்சியாளர்களின் பட்டமான கான் என்ற சொல்லில் இருந்து உருவானது ஆகும். 13ஆம் நூற்றாண்டில் மங்கோலியப் படையெடுப்புகளுக்குப் பிறகு ஓர்டா என்ற சொல்லும் பயன்பாட்டுக்கு வந்தது. உதாரணமாக தங்க நாடோடிக் கூட்டமானது ஆங்கிலத்தில் கோல்டன் கோர்டு என்று அழைக்கப்படுகிறது. ஓர்டா என்ற சொல் மருவி கோர்டு என்றானது.
# பொன்னையா

**பொன்னையா** என்பது ஒரு தமிழ் ஆண் இயற்பெயர் ஆகும். தமிழ் பாரம்பரியம் காரணமாக இது ஆண்களுக்கும் பெண்களுக்கும் ஒரு குடும்பப்பெயராகவும் இருக்கலாம்.  

பொன்னையை என்ற பெயரைக் கொண்ட குறிப்பிடத்தக்க நபர்கள் பின்வருமாறு:  

- யோசப் பொன்னையா (பிறப்பு 1952), இலங்கை ரோமன் கத்தோலிக்க ஆயர்
- க. பொன்னையா பிள்ளை (1888-1945) கருநாடக இசைக் கலைஞர்
- பொன்னையா (1804 - 1864) பரதநாட்டிய தஞ்சை நால்வருள் ஒருவர்.
- மனோ பொன்னையா (பிறப்பு 1943), இலங்கை கட்டிடக் கலைஞர், பொறியாளர், துடுப்பாட்ட வீரர்
- ரென்னிஸ் பொன்னையா, சிங்கப்பூர் ஆங்கிலிகன் ஆயர்
- நா. பொன்னையா (1892-1951) ஈழத்துப் பத்திரிகையாளர்

## வேறு
- பட்டிக்காட்டு பொன்னையா 1973 திரைப்படம்
- என். எஸ். கே. பொன்னையா கவுண்டர் மேல்நிலைப்பள்ளி தமிழகத்தின் தேனி மாவட்டதில் உள்ள பள்ளி
- பொன்னையா பொன்லிங்கேசுவரர் கோயில் தமிழகத்தின் ஈரோடு மாவட்டத்தில் உள்ள கோயில்
# பன்னா வானூர்தி நிலையம்

**பன்னா வானூர்தி நிலையம்** (*Panna Airport*) என்பது இந்தியாவின் மத்தியப் பிரதேசத்தின் பன்னா நகரத்திற்குடச் சேவை செய்யும் விமான நிலையமாகும். இது 106 ஏக்கர் நிலப்பரப்பளவில் அமைந்துள்ளது. இந்த விமான நிலையத்தினை இந்திய வானூர்தி நிலையங்கள் ஆணையம் பராமரிக்கின்றது.  

இந்த விமான நிலையம் "செயல்பாட்டில் இல்லாத", விமான நிலையம் எனப் பட்டியலிடப்பட்டது. இந்த பட்டியலில் 32 விமான நிலையங்கள் இருந்தன. இந்த பட்டியலை அப்போதைய விமானப் போக்குவரத்து அமைச்சர் பிரபுல் படேல் இந்திய மக்களவையில் 2009ல் தாக்கல் செய்தார். மத்தியப் பிரதேச முதல் அமைச்சர், சிவராஜ் சிங் செளஃகான் 2007இல் விமான நிலையத்தை தனியார்மயமாக்குவது குறித்து முயற்சி எடுத்தார்.
# இராகவன்

**இராகவன்** ( மலையாளம்: രാഘവന് ) என்பது ஒரு தென்னிந்தியப் பெயர் ஆகும். இது சமஸ்கிருதத்தின் ராகவா என்ற சொல்லின் தமிழ் வடிவமாகும். இதன் பொருள் "ரகு வம்சத்தவன்" (இந்து சமயத்தின் கடவுளான விஷ்ணு<nowiki/>வின் அவதாரமான இராமன்). தமிழ்-மலையாள மொழிகளில் மூன்றாம் நபர் ஆண்பால் ஒருமை பின்னொட்டு -ன்). இது இந்தியாவில் இயற்பெயராகப் பயன்படுத்தப்பட்டாலும், அமெரிக்காவில் இது ஒரு குடும்பப் பெயராகவும் பயன்படுத்தப்பட்டுள்ளது.  

இது பின்வருபவர்களைக் குறிக்கலாம்:  

## மக்கள்

- இராகவன் (ஈழத்து எழுத்தாளர்)
- அ. இராகவன் (1902 - 1981), நுண்கலை ஆய்வாளர்
- அழிகோடன் இராகவன், கேரள அரசியல்வாதி
- எடப்பள்ளி இராகவன் பிள்ளை, மலையாளக் கவிஞர்
- ஏ. எல். ராகவன் (1933-2020), தென்னிந்தியாவின் பழம்பெரும் திரைப்பட நடிகரும், பின்னணிப் பாடகரும் ஆவார்.
- கி. இராகவன், மலையாள இசை அமைப்பாளர்
- கே. இராகவன் பிள்ளை, இந்தியாவின் கேரளத்தைச் சேர்ந்த எழுத்தாளர், அறிஞர்
- எம். கே. இராகவன் இந்தியாவின் கேரளத்தின், கோழிக்கோடு மக்களவைத் தொகுதி நாடாளுமன்ற உறுப்பினர்
- எம். வி. இராகவன், இந்தியாவின் கேரளத்தைச் சேர்ந்த பொதுவுடமைத் தலைவர்
- முத்துக்குளம் இராகவன் பிள்ளை, மலையாள நாடக ஆசிரியர், கவிஞர், திரைக்கதை எழுத்தாளர், நடிகர்
- என். எஸ். இராகவன், இந்திய தொழிலதிபர்
- பி. கே. இராகவன், கேரள முன்னாள் அமைச்சர்
- பி. எம். இராகவன், கேரள முதல் தர துடுப்பாட்ட வீரர்
- பா. இராகவன், இந்தியாவைச் சேர்ந்த தமிழ் எழுத்தாளர் மற்றும் பத்திரிகையாளர்
- இராதா ராகவன், (பிறப்பு 1961), இந்திய தேசிய காங்கிரஸ் அரசியல்வாதி
- இராகவன். என் இந்தியாவின் மதராசைச் சேர்ந்த கல்வியாளர், மெய்யியலாளர்
- இராம்நாத் இராகவன், இந்திய *மிருதங்க இசைக் கலைஞர்*
- இராகவன் (நடிகர்), மலையாள திரைப்பட நடிகர்
- சீனிவாசாச்சார்யா இராகவன், இந்திய கணிதவியலாளர்
- ஸ்ரீராம் இராகவன், இந்திய திரைப்பட இயக்குநரும் திரைக்கதை எழுத்தாளரும்
- சுமித் இராகவன், இந்திய திரைப்பட, தொலைக்காட்சி நடிகர்
- சுரேன் ராகவன், இலங்கை கல்வியாளர்
- இராகவன் திருமுல்பாது இந்தியாவின் கேரளத்ததைச் சேர்ந்த ஆயுர்வேத அறிஞர், மருத்துவர்
- வி. ஆர். இராகவன், இந்திய ராணுவ மூலோபாயவாதி
- வி. எஸ். ராகவன், (பி. 1925), தமிழ் நடிகர்
- சதீசு சுக்குரும்பல் இராகவன் இந்திய அறிவியலாளர்
## சிறுகோள்கள்

- 24149 ராகவன், சிறுகோள்

## திரைப்படங்கள்

- ரகுபதி ராகவன் ராஜாராம், தமிழ்த் நிரைப்படம்
- வேட்டையாடு விளையாடு, திரைப்படம்
# வெடிமருந்துப் பேரரசுகள்


ஆட்சியின்போது முகலாய இராணுவத்தின் சேணேவி வீரர்கள்.]]  

**வெடிமருந்துப் பேரரசுகள்** அல்லது **இசுலாமிய வெடிமருந்துப் பேரரசுகள்** என்பது உதுமானிய, சபாவித்து மற்றும் முகலாயப் பேரரசுகளைக் குறிக்கப் பயன்படுத்தப்படும் ஒரு சொல் ஆகும். இப்பேரரசுகள் 16ஆம் நூற்றாண்டு முதல் 18ஆம் நூற்றாண்டு வரை தழைத்தோங்கின. ஆரம்ப நவீன காலத்தின் வலிமையுடைய மற்றும் மிக நிலைத் தன்மையுடைய பொருளாதாரங்களில் ஒன்றாக இந்த மூன்று பேரரசுகளும் இருந்தன. இதன்காரணமாக வணிக விரிவாக்கம் மற்றும் கலாச்சாரத்திற்கு ஆதரவு ஆகியவை கிடைத்தது. இந்தப் பேரரசுகளின் அரசியல் மற்றும் நீதி அமைப்புகள் அதிகப்படியாக மையப்படுத்தப்பட்டு நிலை நிறுத்தப்பட்டன. இப்பேரரசுகளில் தனிநபர் வருமானம் மற்றும் மக்கள்தொகை ஆகியவற்றில் குறிப்பிடத்தக்க அளவு முன்னேற்றம் ஏற்பட்டது. தொழில்நுட்ப வளர்ச்சியும் ஒரு நிலையான வேகத்தைக் கொண்டிருந்தது. இப்பேரரசுகள் மேற்கில் நடு ஐரோப்பா மற்றும் வட ஆப்பிரிக்கா முதல் கிழக்கில் தற்போதைய நவீன வங்கதேசம் மற்றும் மியான்மர் ஆகிய நாடுகள் வரை பரவியிருந்தன.  

புதிதாக உருவாக்கப்பட்ட பீரங்கி மற்றும் துப்பாக்கிகள் போன்ற சுடுகலன்களின் பயன்பாடு மற்றும் வளர்ச்சி காரணமாகப் பெருமளவிலான நிலப்பரப்புகள் இசுலாமிய வெடிமருந்துப் பேரரசுகளால் அவற்றின் ஏகாதிபத்திய விரிவாக்கத்தின் போது வெல்லப்பட்டன. ஐரோப்பாவிலும் வெடிமருந்து ஆயுதங்களின் அறிமுகமானது மையப்படுத்தப்பட்ட முடியாட்சி நாடுகளின் வளர்ச்சிக்கு வித்திட்டது. காட்க்சன் என்ற அமெரிக்க வரலாற்றாளரின் கூற்றுப்படி வெடிமருந்துப் பேரரசுகளில் இந்த மாற்றங்களானது இராணுவ அமைப்பையும் தாண்டி மற்ற பகுதிகளிலும் ஏற்பட்டது. இந்தியத் துணைக் கண்டத்தை அடிப்படையாகக் கொண்டிருந்த முகலாயர்கள் தைமூரிய மறுமலர்ச்சியை பெற்றிருந்தனர். பகட்டான கட்டடக்கலைக்காக அடையாளப்படுத்தப்படுகின்றனர். மேலும் தொழிற்புரட்சிக்கு முந்தைய காலம் என சிலரால் விளக்கப்படும் சகாப்தத்தை வங்காளத்தில் தொடங்கி வைத்தனர். ஈரானுக்குத் திறமையான மற்றும் நவீன அரசு நிர்வாகத்தை சபாவித்துக்கள் உருவாக்கினர். சிறந்த கலைகளில் மிகுந்த முன்னேற்றம் ஏற்படுவதற்கும் ஆதரவளித்தனர். கெய்சரி ரும் என்றும் அழைக்கப்பட்டகான்சுடான்டினோப்பிளை அடிப்படையாகக் கொண்ட உதுமானிய கலீபகத்தின் சுல்தான்கள் இரண்டு புனித மசூதிகளின் பாதுகாவலர்களாக இருந்தனர். இவ்வாறாக இசுலாமிய உலகத்தின் தலைவர்களாயினர். அவர்களது சக்தி, செல்வம், கட்டடக்கலை மற்றும் பல்வேறு பங்களிப்புகள் ஆகியவை ஆசிய மற்றும் ஐரோப்பிய வரலாற்றின் போக்கில் குறிப்பிடத்தகுந்த தாக்கத்தை ஏற்படுத்தின.
# திபெத்தை சீன மக்கள் குடியரசுடன் இணைத்தல்



**திபெத்தை சீன மக்கள் குடியரசுடன் இணைத்தல்** (**annexation of Tibet by the People's Republic of China**), இந்நிகழ்வை *திபெத்தின் அமைதியான விடுதலை* என சீனப் பொதுவுடமைக் கட்சியும் மற்றும் **திபெத் மீதான சீனாவின் ஆக்கிரமிப்பு** என திபெத்தியர்களின் மைய நிர்வாகம் மற்றும் திபெத்திய மக்களும் அழைக்கின்றனர்.சீனாவிற்கும், திபெத்திற்கும் 6 அக்டோபர் 1950 முதல் 23 மே 1951 முடிய நடைப்பெற்ற பனிப்போர் முடிவில், 1951-இல் செய்து கொள்ளப்பட்ட ஏழு அம்ச ஒப்பந்தம் மூலம் திபெத் நாடு, சீனாவின் கட்டுப்பாட்டின் கீழ் சென்றது.  

சீனாவின் கட்டுப்பாட்டின் கீழ் திபெத்திய அரசாங்கம் மற்றும் திபெத்திய சமூக அமைப்புகள் செயல்பட்டது. 1959 திபெத்தியக் கிளர்ச்சியின் போது, திபெத்திய பௌத்த மத குருவாக இருந்த 14-வது தலாய் லாமா டென்சின் கியாட்சோ, திபெத்திலிருந்து நாடு கடந்து, இந்தியாவில் 28 ஏப்ரல் 1959 அன்று நாடு கடந்த திபெத்திய அரசை நிறுவினார். எனவே திபெத்தில் இருந்த திபெத்திய அரசாங்கம் மற்றும் சமூக அமைப்புகள் கலைக்கப்பட்டது.  

## சீனாவுடன் திபெத்தை இணைத்த பின்னர்

டென்சின் கியாட்சோ, சீன அதிபர் மா சே துங்கை சந்தித்து, திபெத்தியர்களின் பிரார்த்தனை துணியை அன்பளிப்பாக வழங்குதல்]]  
1950-இல் திபெத்தின் எல்லைப்புற பகுதியான குவாம்தோவை சீன இராணுவத்தினர் கைப்பற்றும் வரை, தலாய் லாமா டென்சின் கியாட்சோ தலைமையிலான அரசாங்கம் திபெத் (1912–1951) ஆட்சி செய்து கொண்டிருந்தது.  

1956-இல் திபெத் தன்னாட்சிப் பகுதிக்கு கிழக்கில் இருந்த **காம்** பகுதியில் சீன அரசு, நிலச்சீர்திருத்த சட்டங்களை நடைமுறைக்கு கொண்டு வந்ததை அடுத்து, உள்ளூர் திபெத்திய மக்களுக்கும், சீன இராணுவத்திற்கும் மோதல் போக்கு ஏற்பட்டது. இதனால் உள்ளூர் திபெத்திய மக்கள், சீனா அரசுக்கு எதிராக 1959-இல் கிளர்ச்சிகள் நடத்தினர். 17 மார்ச் 1959 அன்று இக்கிளர்ச்சி திபெத்தின் தலைநகரான லாசா வரை பரவிய போது, 14-வது தலாய் லாமா டென்சின் கியாட்சோ திபெத்தை விட்டு, இந்தியாவில் அடைக்கலம் அடைந்து, நாடு கடந்த திபெத்திய அரசை நிறுவினார். 1959 திபெத்திய கிளர்ச்சியின் போது 2,000 திபெத்தியர்கள், சீன இராணுவத்தால் கொல்லப்பட்டனர். திபெத்தில் தலாய் லாமா தலைமையிலான ஆட்சி முறை ஒழிக்கப்பட்டது.  

எட்மண்ட் ஹில்லரியுடன் இணைந்து 29 மே 1951-இல் எவரெசுட்டு சிகரத்தில் முதன்முதலில் ஏறி சாதனை படைத்த டென்சிங் நோர்கே என்ற திபெத்திய செர்ப்பா இந்தியக் குடியுரிமை பெற்று டார்ஜிலிங்கில் குடியேறினார்.  

## இதனையும் காண்க
- திபெத்தியப் பேரரசு
- யுவான் ஆட்சியில் திபெத்
- குயிங் ஆட்சியில் திபெத்
- நேபாள திபெத்தியப் போர் – (ஏப்ரல் 1855 - மார்ச் 1856)
- திபெத் மீதான பிரித்தானியப் படையெடுப்பு – 1904
- லாசா உடன்படிக்கை - 7 செப்டம்பர் 1904
- திபெத் மீதான சீனாவின் படையெடுப்பு (1910)
- திபெத் (1912–1951)
- திபெத்தை சீன மக்கள் குடியரசுடன் இணைத்தல் - 1951
- 1959 திபெத்தியக் கிளர்ச்சி
- திபெத் தன்னாட்சிப் பகுதி - 1965 முதல் சீனாவின் கீழ்
- திபெத்தியர்களின் மைய நிர்வாகம்
- 14-வது தலாய் லாமா டென்சின் கியாட்சோ
# கே. சந்திரசேகரன்



**கே. சந்திரசேகரன்** (*K. Chandrasekaran*) என்பவர் இந்திய அரசியல்வாதி மற்றும் தமிழ்நாட்டின் மற்றும் தமிழக சட்டப்பேரவையின் முன்னாள் உறுப்பினர் ஆவார். இவர் 1989ஆம் ஆண்டில் தமிழ்நாடு சட்டமன்றத் தேர்தலில் புதுக்கோட்டை மாவட்டம் ஆலங்குடி தொகுதியிலிருந்து திராவிட முன்னேற்றக் கழக வேட்பாளராகத் தமிழகச் சட்டமன்றத்திற்குத் தேர்ந்தெடுக்கப்பட்டார். இவர் கால்நடை வளர்ப்பு துறை அமைச்சராகவும் பணியாற்றினார். இவர் அமைச்சராவதற்கு முன்பு கால்நடை மருத்துவராக இருந்தார். பின்னர் இவர் வைகோ மறுமலர்ச்சி திராவிட முன்னேற்றக் கழகத்தினை தொடங்கிய பின் மதிமுகவில் இணைந்து பணியாற்றிவருகிறார்.
# இராசதுரை

**இராஜதுரை** அல்லது **இராசதுரை** என்பது ஒரு தமிழ் ஆண் இயற்பெயர் ஆகும். தமிழ் பாரம்பரியம் காரணமாக இது ஆண்களுக்கும் பெண்களுக்கும் பொதுவான ஒரு குடும்பப்பெயராகவும் இருக்கலாம்.  

## குறிப்பிடத்தக்க நபர்கள்

### இயற்பெயர்

- சி. இராசதுரை (பிறப்பு 1927), இலங்கை அரசியல்வாதி

### குடும்ப பெயர்

- எஸ். வி. ராஜதுரை தமிழக மார்க்கிசய அறிஞர்
- காவலூர் ராசதுரை (1931-2014) ஈழத்து எழுத்தாளர்
- பிரயன் ராஜதுரை (பிறப்பு 1965), கனடிய துடுப்பாட்ட வீரர்
- பெருமாள் ராஜதுரை (பிறப்பு 1967), இலங்கை வழக்கறிஞர், அரசியல்வாதி
- சிவானந்தி ராஜதுரை (பிறப்பு 1951), இந்திய அறிவியலாளர்

## பிற

- *ராஜதுரை*, 1993 தமிழ் திரைப்படம்